Diari Oficial de la Generalitat Valenciana


Sumari del DOGV 3955, del 08-03-2001 (2001/1599)

RESOLUCIÓ de 15 de febrer de 2001, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de col·laboració entre la Conselleria de Benestar Social i la Universitat Internacional Menéndez Pelayo per a la realització del seminari internacional sobre El Tractament Psicològic de la Violència Familiar.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3955

Data del DOGV
:   08-03-2001

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2001/1599


Data del document
:   15-02-2001

Organisme emissor
:   Presidència de la Generalitat

Tipus de document
:   Resolució

Descriptors 

:   * psicologia
    * violència
    * universitat
    * cooperació administrativa

RESOLUCIÓ de 15 de febrer de 2001, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de col·laboració entre la Conselleria de Benestar Social i la Universitat Internacional Menéndez Pelayo per a la realització del seminari internacional sobre El Tractament Psicològic de la Violència Familiar.[2001/X1599]
  
Subscrit, després de la tramitació prèvia reglamentària, entre la Conselleria de Benestar Social i la Universitat Internacional Menéndez Pelayo, el 12 de desembre de 2000, un Conveni de col·laboració per a la realització del seminari internacional sobre El Tractament Psicològic de la Violència Familiar, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0031/2001, i que figura com a annex d'aquesta resolució.
  
València, 15 de febrer de 2001.- La subsecretària del Secretariat del Govern i Relacions amb les Corts: Amparo Koninckx Frasquet.
  
Conveni de col·laboració entre la Conselleria de Benestar Social i la Universitat Internacional Menéndez Pelayo, per a la realització del seminari internacional sobre El tractament psicològic de la violència familiar.
  
València, 12 de desembre de 2000
  
D'una part l'Hble. Sr. Rafael Blasco Castany, conseller de Benestar Social, en virtut de la competència atribuïda pels articles 35 de la Llei 5/1983, de 30 de desembre, de Govern Valencià, i l'article 2 del Decret 138/2000, de 12 de setembre, pel qual s'aprova el Reglament Orgànic i Funcional de la Conselleria de Benestar Social.
  
I d'una altra part, l'Excm. Sr. José Luis García Delgado, rector magnífic de la Universitat Internacional Menéndez Pelayo, en endavant UIMP, en nom i representació d'aquesta, en virtut del RD 1.929/1995, de 24 de novembre (BOE de 25 de novembre), pel qual es va efectuar el nomenament i fent ús de les atribucions que té conferides pels estatuts de la Universitat, aprovats per OM de 12 d'agost de 1982 (BOE de 28 de setembre).
  
Les parts en la representació que tenen es reconeixen mútuament la capacitat per a contractar i per a obligar-se en els termes d'aquest document,
  
Exposen
  
I. El Decret 138/2000, de 12 de setembre, del Govern Valencià, pel qual s'aprova el Reglament Orgànic i Funcional de la Conselleria de Benestar Social, integra dins dels seus òrgans directius la Direcció General de la Dona, els fins de la qual són realitzar estudis i propostes de programes, mesures i normes que tinguen per objecte promoure l'exercici efectiu dels drets de la dona; incrementar la seua participació en la vida econòmica, laboral, política, social i cultural, i eliminar les discriminacions existents entre els sexes.
  
II. El Govern Valencià, en la seua sessió 27 de maig de 1997, va aprovar el Pla d'Igualtat d'Oportunitats entre Hòmens i Dones 1997-2000, el qual incorpora, entre altres objectius, els de sensibilitzar i conscienciar la població i els professionals i les professionals implicats, sobre millorar les condicions d'atenció a les víctimes de maltractaments i/o agressions sexuals i assetjament sexual i coordinar les diferents actuacions institucionals per a dotar-les de major eficàcia, amb el fi d'aconseguir progressivament acabar amb aquest tipus de violència.
  
III. Seguint aquesta línia d'actuació al febrer de 1998, el Consell va aprovar el «Pla d'Acció Urgent del Govern Valencià per a lluitar contra la violència que s'exerceix contra les dones», les principals mesures del qual van dirigides a sensibilitzar la població i els agents socials relacionats amb aquesta matèria.
  
III. La UIMP ha realitzat des de la seua seu a la ciutat de València, una important tasca formativa i divulgativa a través de cursos, seminaris i trobades.
  
IV. Ambdues parts, per consegüent, es troben interessades a formalitzar la seua col·laboració en el desenvolupament de programes conjunts.
  
Per tot allò que s'ha exposat, les parts intervinents formalitzen aquest conveni que es regirà per les següents:
  
Clàusules
  
Primera
  
Constitueix l'objecte d'aquest conveni l'organització i realització del seminari sobre El Tractament Psicològic de la Violència Familiar, donat al Palau de Pineda, seu de la UIMP a València, els dies 5 a 9 de juny de 2000.
  
Segona
  
Aquest conveni entrarà en vigor quan serà firmat per ambdues parts i finalitzarà el dia 31 de desembre de 2000.
  
Tercera. Seran obligacions de la UIMP:
  
- Portar a terme el desenvolupament i l'execució del seminari objecte d'aquest conveni.
  
- Aportar els mitjans personals i materials necessaris per a un adequat compliment del seminari.
  
- Emetre un informe al seu acabament, en què s'acredite l'efectiva realització de l'activitat objecte d'aquest conveni.
  
- Les restants que es deriven del les clàusules d'aquest conveni.
  
Quarta
  
La Conselleria de Benestar Social aportarà a la UIMP, un milió cinc-centes mil pessetes (1.500.000 PTA/9.015,18 euros). Aquest import s'abonarà a càrrec de la, aplicació 55.95.30.6670.043.27.037.65, capítol II, del Pressupost de la Generalitat Valenciana per a l'exercici 2000, aprovat per la Llei 10/1999, de 30 de desembre.
  
La dita quantia es farà efectiva amb la presentació prèvia de factura justificativa de les despeses ocasionades pel total de l'import lliurat, mitjançant el seu ingrés a favor de la UIMP, en l'entitat financera Banc d'Espanya (codi 900), a l'Oficina Principal (codi d'agència 0001), al carrer d'Alcalá, 50 de Madrid, en el compte corrent número 4378312993, a nom de la Universitat Internacional menéndez Pelayo, secció organismes autònoms.
  
Cinquena
  
El lliurament total de la quantitat convinguda es realitzarà en un pagament únic a la realització de l'objecte del conveni i amb la presentació prèvia d'un informe que n'acredite el compliment, tal com s'estableix en la clàusula tercera.
  
Sisena
  
La UIMP farà constar en el programa del seminari i en la difusió que d'aquest es faça en els mitjans de comunicació social, la condició d'organitzadora de la Conselleria de Benestar Social a través de la Direcció General de la Dona, incorporant els logotips de la Generalitat Valenciana i del Pla d'Igualtat d'Oportunitats entre Homes i Dones 1997-2000.
  
Setena
  
La UIMP lliurarà a la Conselleria de Benestar Social la documentació del seminari i farà constar en la seua memòria anual la col·laboració prestada.
  
Vuitena
  
La Conselleria de Benestar Social, a través de la Direcció General de la Dona, podrà incloure, en la documentació preparada per la UIMP per al seu lliurament els alumnes i participants, aquells altres documents que considere d'interés per a ells.
  
Novena
  
La UIMP, atorgarà vint-i-vuit matricules gratuïtes per als/les professionals que la Direcció General de la Dona, estime oportú i facilitarà el nom i cognoms d'aquestes persones.
  
Deu
  
L'incompliment de qualsevol de les clàusules anteriors podrà donar lloc a la resolució d'aquest conveni, a instància de qualsevol de les parts, notificada amb quinze dies d'antelació.
  
Onze
  
La Conselleria de Benestar Social i la UIMP es comprometen a intentar resoldre qualsevol dubte o conflicte que puga sorgir de la interpretació i aplicació d'aquest conveni.
  
Atesa la naturalesa administrativa d'aquest conveni, el coneixement dels conflictes que sorgisquen entre les parts signants, relatius a la interpretació o compliment d'aquell que no puguen resoldre's conforme a allò que s'ha previst en el paràgraf anterior, correspondrà a la jurisdicció contenciosa administrativa.
  
Dotze
  
Per a la resolució dels dubtes i llacunes que pogueren presentar-se amb vista a la interpretació i aplicació d'aquest conveni es seguiran als principis continguts en la Llei 13/1995, de 18 de maig, de Contractes de les Administracions Públiques, supletòriament a aquells continguts en les restants normes de Dret Administratiu que hi pogueren ser d'aplicació i, si no n'hi ha, a les normes generals en matèria d'obligacions i contractes propis del Dret Privat.
  
I, en prova de conformitat amb allò que s'ha exposat, signen aquest conveni en quatre còpies, amb un sol efecte, al lloc i en la data indicats al principi.
  
Per la Conselleria de Benestar Social
  
RAFAEL BLASCO CASTANY
  
Per la Universitat Internacional Menéndez y Pelayo,
  
JOSÉ LUIS GARCÍA DELGADO